Jeg elsker ikke nye udfordringer. Jeg er ikke robust, og jeg trives ikke i en hverdag, hvor omskiftelighed og høj fart er nøgleord. Ej heller sætter jeg pris på at have mange bolde i luften på én gang, og jeg er ikke udpræget hurtig til at sætte mig ind i nye systemer. Ville du ansætte mig? Næppe.

Jeg er glad for det velkendte, der giver mig mulighed for at dygtiggøre og specialisere mig. Jeg er et socialt og relativ følsomt menneske, der trives i en venlig atmosfære, hvor det er i orden at være i tvivl og stille spørgsmål. Det tager mig tid at sætte mig ind i nye arbejdsgange, fordi jeg har behov for at forstå, hvorfor jeg skal gøre dette og hint, førend jeg bliver dygtig til det.

Jeg lægger vægt på, at mine arbejdsopgaver bliver udført med omhu og indsigt. Til gengæld bliver jeg med tiden en meget dygtig og grundig medarbejder, der samvittighedsfuldt udøver de ønskede arbejdsopgaver.